Karsten Hønge (SF), 2025-10-31:
Jeg forstår da sagtens, at man kan blive provokeret af nogle af de eksempler, vi har set på, at voldsomt farlig kriminalitet for nogle mennesker kan føre til, at de kan få en opsparing, mens de er indsatte.
Men altså, jeg synes bare ikke, at det kan nytte noget, at de stærke følelser, man kan have i nogle bestemte situationer, kommer til at ramme alle mulige andre.
Jeg synes, det er vigtigt, at det skal være trygt og værdigt at være et menneske i behandling, også når man er retspsykiatrisk patient.
Blandt de mange regler, der påvirker vores mest sårbare borgere, er det også et lovforslag som det her, som truer den tryghed.
Bag paragrafferne er der mennesker, patienter, pårørende, plejepersonale og et helt sundhedssystem, som i forvejen kæmper for at give plads, omsorg og håb til mennesker med psykisk sygdom.
Det er ikke bare paragraffer.
Det er hverdag.
Det er patienter, der prøver at komme sig.
Det er socialarbejdere, sygeplejersker og reddere, der hver dag arbejder med de her mennesker.
Det er familier, der kæmper for at bevare et normalt liv, men samfundet tager beslutninger, der kan rive tæppet væk under dem.
Bedre Psykiatri skriver i et høringssvar til os: Et centralt element i sundhedsreformen og 10-årsplanen for psykiatrien er ønsket om at sidestille psykisk sygdom med fysisk sygdom.
Dette lovforslag går i modsat retning.
Institut for Menneskerettigheder, Bedre Psykiatri, Dansk Psykolog Forening og flere andre advarer klart og tydeligt: Lovforslaget bryder med den 10-årsplan, vi selv har vedtaget for psykiatrien, planen om at ligestille psykisk og somatisk sygdom.
Når en patient i somatikken bliver indlagt, mister man ikke sin indkomst.
Hvorfor skal det være anderledes for dem, der bliver syg i sindet?
Med nedsatte ydelser bliver det vanskeligt at fastholde en levestandard, vedligeholde sine sociale relationer eller deltage i aktiviteter, som har betydning for samfundsdeltagelsen, identitet, livskvalitet efter udskrivning.
Det Etisk Råd minder om, at lovforslaget rører ved selve kernen af, hvad der er etisk forsvarligt i et velfærdssamfund.
Rådet siger: Det handler ikke kun om kroner og øre.
Dansk Psykolog Forening skriver i et høringssvar til os: Dansk Psykolog Forening ønsker at understrege, at retspsykiatriske patienter, jævnfør straffelovens § 68, er fritaget for straf, hvorfor de bør ligestilles med øvrige psykiatriske patienter.
Fjernelse af indtægtskilder kan potentielt hæmme den prosociale planlægning, der er et behandlingsforløb med reintegration af retspsykiatriske patienter.
Fagbevægelsens Hovedorganisation har peget på, at det her lovforslag ikke bare rammer patienterne.
Det rammer ligeledes medarbejderne, for når patienter mister deres forsørgelse, følger der frustrationer, konflikter og utryghed med.
Det er plejepersonalet, der står i front, når systemet sparer og mennesker bryder sammen.
Reddernes Fagforening har set det alt for mange gange.
Når utrygheden vokser, vokser også antallet af opkald, overfald, trusler og tvangssituationer.
Det er ikke et skridt frem for sikkerheden; det er et skridt tilbage.
Rådet for Socialt Udsatte siger det så præcist: Man skaber ikke social ansvarlighed ved at fratage mennesker deres grundlæggende forsørgelse.
Man risikerer derimod at skabe mere marginalisering, mere gæld og mere desperation.
Den Sociale Virksomhed i Region Hovedstaden advarer mod konsekvenserne for de borgere, som både er indlagt og har en bolig i et botilbud.
Når nu stort set alle faglige stemmer, fra menneskerettighedseksperter til socialarbejdere, fra fagbevægelsen til Det Etiske Råd, siger det samme, ja, så bør vi lytte, for det her handler i bund og grund om, hvad det vil sige at være patient.
Hvis vi siger, at psykisk sygdom skal ligestilles med fysisk sygdom, skal vi også mene det.
Ellers bliver vores politik jo bare tomme ord.
Vi vil i stedet bruge vores kræfter på at skabe et system, der hjælper mennesker tilbage til et liv, der giver mening – et system, hvor vi kan se hinanden i øjnene og sige: Vi behandlede jer ikke dårligere, bare fordi I blev syge i sindet.